***Drage ustvarjalke in ustvarjalci na področju kulture in umetnosti ter vsi, ki jo imate radi, spoštovani nagrajenci, cenjeni gostje, lepo pozdravljeni in dobrodošli na proslavi ob Slovenskem kulturnem prazniku.***

*Tukaj govorimo kulturo.*

*V katerem jeziku govorimo, je prepuščeno vsakemu posamezniku, sogovornik na drugi strani pa to sprejema, spoštuje in morda odgovori v drugem, svojem jeziku, a ga bo sogovornik razumel in sprejel.*

Govorimo o tem, da sta spoštovanje drug drugega, sprejemanje in sporazumevanje v različnih jezikih v našem okolju nekaj povsem naravnega. Danes smo tukaj, da počastimo enega izmed njih. A ne le jezika, temveč celotno paleto ustvarjalnosti, ki nastaja skozi vse leto, skozi desetletja in nenazadnje tudi stoletja. Identifikacijski znak našega mesta je namreč prav bogata kulturna zgodovina ter neprecenljiva kulturno-umetniška ustvarjalnost.

Včeraj smo se srečali s predstavniki kulturnih društev, ustanov in posamezniki, ki delujejo na področju kulture. Vsi igrajo ključno vlogo pri oblikovanju vrednot in odnosa do kulture ter kulturnega vedenja.

Privzgajanje spoštovanja do kulture in umetnosti se začne že v času šolanja, a nič manj pomembna ni vloga družine, domače vzgoje in zgleda.

Kultura se namreč kaže tudi v spoštljivem obnašanju do starejših, učiteljev, v prijazni pripravljenosti pomagati sošolcu, sodelavcu, v pozdravu, sprehodu namesto nakupovanja, filmu namesto računalnika, obisku namesto kratkega sms sporočila.

Spoštljivost in pozornost do soljudi sta ključna gradnika kulturne družbe, ki ustvarjata kakovostno in prijazno okolje. Verjamem, da si tega želimo vsi.

S spoštovanjem preteklosti in vsega, kar se je oblikovalo skozi stoletja, lahko preprečimo izgubo vsega dobrega, kakovostnega in dragocenega. Ni res, da si želimo le hitreje, več in bolj digitalizirano. Upam, da se v mnogih pogledih vračamo nazaj k vrednotam, kjer lokalno, domače in pristno pomeni bogastvo.

O tem sem že govoril, a letos začenjamo tudi v praksi uresničevati spoštljivost do naše bogate preteklosti – s kreativnim ustvarjanjem in aktivacijo mladih v različnih ljubiteljskih društvih ter kulturnih ustanovah. Tisti, ki bodo pripravili najboljše načrte in naredili največje korake pri izvedbi tega, bodo tudi najbolj nagrajeni.

To pa ne pomeni zavračanja napredka in tehnologije, ki igrata ključno vlogo pri izboljšanju kakovosti našega življenja. Vendar ne človek ne mesto ne moreta graditi svoje identitete zgolj s slepim sledenjem novostim. Pomembno je, da ohranjamo in krepimo tiste vrednote in značilnosti, ki nas delajo edinstvene in prepoznavne. Prav v tem ravnovesju med tradicijo in inovacijami se skriva prava pot k napredku in trajnostnemu razvoju.

Ponosni smo na naše kulturnike, ki vsak na svojem področju opravljajo izjemno delo. Vsak od njih je kot dragoceni kamenček v mozaiku, ki sestavlja našo bogato lokalno kulturo.

Enako velja za letošnje nagrajence ob slovenskem kulturnem prazniku.

Nekateri že dolga leta predano in z discipliniranimi vajami vlagajo svoj trud in znanje v svoje nastope, drugi z zavezanostjo slovenskemu jeziku in pesmi bogatijo naš prostor, tretji pa s svojo prostočasno dejavnostjo pomembno prispevajo k ohranjanju vrednot in naše kulturne dediščine.

V Lendavi imamo veliko posameznikov, ki s svojim delovanjem v kulturnih in drugih društvih skrbijo za ohranjanje jezika, običajev in tradicije. S tem ne bogatijo le kulturni utrip našega kraja, temveč izkazujejo tudi svojo človeško širino in solidarnost.

Občina Lendava zagotavlja zajetna finančna sredstva za nemoteno delo ustanov in društev, ki delujejo na področju kulture. Vse to z namenom bogatitve kulturnega življenja in ohranjanja tradicije za zanamce.

Zagotavljamo tudi finančne vire za obnove objektov kulturnega pomena, kjer se izvajajo različni procesi. Začeli smo prenovo enega najlepših kulturno-spomeniških objektov v Lendavi – Knjižnice. Verjamem, da bomo že letos začeli z obnovo objekta ob Glasbeni šoli Lendava za potrebe njihovega dela, s čimer bodo učenci dobili odlične pogoje za učenje glasbe. S takšnimi projekti bomo nadaljevali tudi v prihodnjih letih.

*Vsem, ki ustvarjate na področju kulture, ob Slovenskem kulturnem prazniku iskreno čestitam in se vam zahvaljujem za vaš prispevek.*

*Čestitke izrekam tudi vsem občankam in občanom ob jutrišnjem prazniku. Naj bo praznovanje prijetno in navdihujoče.*

*Spoštovani prisotni, zahvaljujem se vam za vašo pozornost in vam želim še obilo kulturnih užitkov.*

***Janez Magyar****, župan Občine Lendava*